CPN ขยายโครงการเพียบ มั่นคงทั้งรายได้-กำไรเข้าเทรนด์ Growth Stock พร้อมอัพไซด์สูง 50%
บล.เอเซีย พลัส ระบุว่า CPN เป็นหุ้น Growth Stock ที่เติบโตมั่นคงทั้งรายได้และกำไร ภายใต้แผนงานเชิงรุกผ่านการปรับปรุงศูนย์การค้าเดิมเพื่อปรับขึ้นค่าเช่า และขยายโครงการใหม่ต่อเนื่อง โดยจะเปิด 8 โครงการในปี 2558-2560 ด้านราคามี upside 50% ยังแนะนำซื้อ
2 เม.ย. 2558

บล.เอเซีย พลัส ระบุในบทวิเคราะห์ (2 เม.ย.) ว่า บริษัท เซ็นทรัลพัฒนา จำกัด (มหาชน) หรือ CPN วางเป้าหมายธุรกิจระยะ 5 ปี ตั้งเป้ารายได้เติบโตเฉลี่ยปีละ 15% มาจากการเติบโตของศูนย์การเดิมเฉลี่ย 5% ซึ่งเกิดจากการปรับขึ้นอัตราค่าเช่า และการสร้างรายได้เพิ่มของพื้นที่ส่วนกลาง &amp; Convention Hall
รวมถึงมีแผนพัฒนาโครงการใหม่ทั้งในและต่างประเทศอย่างต่อเนื่อง โดยปัจจุบันมีโครงการที่เปิดเผยชัดเจนและอยู่ระหว่างการก่อสร้างแล้ว 8 แห่ง แบ่งเป็น 4 แห่งในปี 2558 คือศูนย์การค้าเซ็นทรัล ระยอง, เวสต์เกท บางใหญ่, อีสท์ วิวล์ และล่าสุดลงทุนเพิ่มในโครงการเซ็นทรัล เฟสติวัล ภูเก็ต 1 ขณะที่ปี 2559 มีแผนเปิด 2 โครงการใหม่ (เซ็นทรัล นครราชสีมา และนครศรีธรรมราช) ส่วนเซ็นทรัล เฟสติวัล ภูเก็ต 2 และ มาเลเซีย จะเปิดในปี 2560
นอกจากนี้เตรียมปรับปรุงศูนย์การค้าเดิม 2 แห่ง (ปิ่นเกล้าและบางนา) เพื่อเพิ่มมูลค่าผ่านการปรับขึ้นค่าเช่าและหวังดึงจำนวนคนเข้ามาใช้บริการเพิ่มขึ้น (Traffic) โดยบริษัทตั้งงบลงทุนปี 2558-2561 รวม 7 หมื่นล้านบาท มาจากกระแสเงินสดจากการดำเนินงาน, ออกหุ้นกู้ และ เงินกู้ยืม (สิ้นปี 2557 มี Net Gearing ต่ำเพียง 0.3 เท่า)
 
ปี 2558 คาดกำไร 8.34 พันล้านบาท เติบโต 15% จากปีก่อน มาจากการสร้างรายได้เต็มปีของศูนย์การค้าเดิม 2 แห่ง (สมุย และศาลายา) ที่เปิดในปีที่ผ่านมา รวมถึงรายได้เพิ่มจากการเปิดศูนย์การค้าใหม่ 4 แห่ง ในปีนี้ นอกจากนี้ คาดสามารถปรับขึ้นอัตราค่าเช่าเฉลี่ยอย่างน้อย 4-5% มาจากการปรับขึ้นค่าเช่าตามสัญญาเช่าที่หมดลง โดยเฉพาะจากการปรับเปลี่ยนสัญญาเช่าพื้นที่ระยะยาว (เช่าเซ้ง) ที่ครบสัญญาประมาณ 2-3 หมื่นตารางเมตร เป็นสัญญาเช่าระยะสั้นซึ่งจะทำให้ค่าเช่าปรับเป็นราคาปัจจุบัน
โดยส่วนใหญ่เป็นพื้นที่เช่าเซ้งในโครงการปิ่นเกล้าที่ครบกำหนดสิ้นเดือน มี.ค. ที่ผ่านมา มีค่าเช่าเฉลี่ยตามสัญญาระยะยาวเดิมที่ 300-400 บาท/ตารางเมตร/เดือน คาดจะถูกปรับเป็นค่าเช่าตามสัญญาระยะสั้นในอัตรา 2,000 บาท/ตารางเมตร/เดือน ก่อนจะปรับขึ้นอีก 7-10% หลังโครงการปิ่นเกล้าปรับปรุงเสร็จในเดือน ต.ค.-พ.ย. 2558
ทั้งนี้ CPN เป็นหุ้น Growth Stock ที่มีการเติบโตมั่นคงของทั้งรายได้และกำไร ขณะที่ราคาหุ้นปัจจุบันมี upside สูง 50% เทียบกับมูลค่าพื้นฐานปี 2558 ที่ 66.00 บาท กอปรกับระดับ PER ซื้อขายปัจจุบันลดลงเหลือ 23.7 เท่า เทียบกับ 30-40 เท่าในอดีต จึงยังแนะนำซื้อ